DECRETO 535/2005, do 28 de xullo, polo que se autoriza a subscrición dun acordo transaccional coa Deputación Provincial de Ourense en relación coas liquidacións e os procesos contencioso-administrativos derivados da transferencia do Hospital Santa María Madre.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 17/10/2005

A Deputación Provincial da Ourense formula proposta de acordo transaccional que poña fin aos procedementos xudiciais en curso en relación coas liquidacións practicadas pola comunidade autónoma e deducidas da transferencia do Hospital Santa María Madre.
O carácter público de ambas as administracións e dos obxectivos que comparten, unido á condición sempre incerta do resultado final dun litixio sobre o que pesa ademais a posibilidade procesual dun dilatado pronunciamento definitivo, determinan que por parte da comunidade autónoma se considere igualmente aconsellable, en beneficio do interese xeral, unha resolución do contencioso por vía transaccional, que se plasmaría a través da subscrición dun convenio desa natureza.
En virtude do indicado, ao amparo do establecido no artigo 1.809 do Código civil e conforme o disposto no artigo 22.1º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, por iniciativa do conselleiro de Economía e
Facenda e do conselleiro de Sanidade e por proposta do conselleiro da Presidencia, Relacións Institucionais e Administración Pública, e logo de deliberación do Consello da Xunta de Galicia na súa reunión do día vinte e oito de xullo de dous mil cinco,
DISPOÑO:
Artigo 1º
Autorízase a subscrición dun acordo transaccional coa Deputación Provincial de Ourense coa finalidade e nos termos que se indican no anexo deste decreto.
Artigo 2º
Facúltanse os conselleiros de Economía e Facenda e de Sanidade, en nome da Xunta de Galicia, para a subscrición do convenio transaccional ao que se refire o artigo anterior.
Disposición derradeira
Única.-O contido deste decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte e oito de xullo de dos mil cinco.
Manuel Fraga Iribarne
Presidente
Jaime Pita Varela
Conselleiro da Presidencia, Relacións
Institucionais e Administración Pública
ANEXO
1. Polo convenio transaccional porase fin aos procesos contencioso-administrativos seguidos entre a Xunta de Galicia e a Deputación Provincial de Ourense, derivados do traspaso do Hospital Santa María Madre, substanciados ante a Sala do Contencioso-Administrativo, Sección 3ª do Tribunal Superior de Galicia, baixo número de autos 7123/03.
Unha vez subscrito o convenio transaccional ao que se refire o número 4 deste anexo, as partes asinantes, por cada un dos procedementos anteriormente indicados, comunicarán á sala o acordo e solicitarán a finalización do procedemento, de conformidade co previsto no artigo 77.3º da Lei da xurisdición contencioso-administrativa.
2. En virtude do convenio transaccional a Xunta de Galicia procederá á anulación das liquidacións practicadas polo Servizo Galego de Saúde á Deputación Provincial de Ourense, por importe de 1.033.098.408 ptas. (6.209.046,48 A) e 456.688.407 ptas. (2.744.752,61 A), en concepto de achega desta última á cobertura da carga asumida neta á que se refire a alínea E) do Decreto 22/1993, do 28 de xaneiro, de transferencia á Comunidade Autónoma de Galicia do hospital referido.
3. A Xunta de Galicia percibirá da Deputación Provincial de Ourense 809.676,29 euros, importe da transacción, cantidade sobre a que non se poderá
practicar por parte desta última ningún tipo de retención ou compensación sen que medie acordo expreso entre ambas as administracións.
Coa limitación da adaptación que eventualmente poida derivar da compensación indicada no parágrafo anterior, o 50% desa contía farase efectivo no prazo de vinte días desde a subscrición do convenio transaccional, e o 50% restante dentro do mes de xuño de 2006.
A deputación provincial poderá optar pola transferencia directa das cantidades resultantes ou por que lle sexan deducidas das transferencias que realizará a comunidade autónoma en concepto de participación da deputación nos tributos do Estado, entendéndose elixida esta última opción cando non se fixese uso da primeira delas nos prazos previstos.
4. Tras o asinamento do convenio transaccional as partes intervenientes considerarán reciprocamente canceladas todas as accións de carácter económico exixibles e derivadas da transferencia do Hospital Santa María Madre, renunciando ao exercicio de calquera acción, reclamación ou recurso en relación con elas.
5. Con independencia das estipulacións anteriores o convenio transaccional poderá tamén incorporar as cláusulas que se consideren necesarias para o seu mellor desenvolvemento e que non contradigan os termos da autorización conferida neste decreto.
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA